
RAPORT DE SPECIALITATE

Privind conferirea Titlului de Cetăţean de Onoare al Municipiului Timişoara doamnei Doina Popa

Având în vedere Expunerea de motive nr. SC2017 – 24673 - 04.10.2017 a Primarului Municipiului Timișoara și Proiectul de hotărâre privind conferirea Titlului de Cetăţean de Onoare al Municipiului Timişoara doamnei Doina Popa, prin care se propune acordarea acestui Titlu respectivei doamne, 

Facem următoarele precizări:

Având în vedere adresa cu nr. SC2017/022495/08.09.2017 depusă de domnul Ion Rizea, Directorul General al Teatrului “Mihai Eminescu” Timişoara, precum şi adresa SC2017/022529/08.09.2017, depusă de domnul Cornel Ungureanu, preşedintele Filialei Timişoara a Uniunii Scriitorilor din România;
În conformitate cu Regulamentul pentru acordarea Titlului de „Cetăţean de Onoare al Municipiului Timişoara”, aprobat prin HCL nr. 138 din data de 18.10.2016;
Având în vedere prevederile art. 36 alin.(8) din Legea nr. 215/2001 privind administraţia publică locală, republicată şi modificată;
În temeiul art. 45 din Legea nr. 215/2001 privind administraţia publică locală, republicată şi modificată;

Prezentăm iniţiativa domnului Ion Rizea, în calitate de Director General al Teatrului “Mihai Eminescu” Timişoara, înregistrată la Primăria Municipiului Timişoara cu nr. SC2017/022495/08.09.2017, şi, de asemnea, iniţiativa domnului Cornel Ungureanu, preşedintele Filialei Timişoara a Uniunii Scriitorilor din România, înregistrată cu nr. SC2017/022529/08.09.2017, respectiv propunerea de acordare a Titlului de Cetăţean de Onoare al Municipiului Timişoara, doamnei Doina Popa.
Din CV-ul doamnei Doina Popa prezentăm principalele repere ale activităţii domniei sale.
Doamna Doina Popa s-a născut în data de 25 iunie 1939 la Reghin, în judeţul Mureş. În anul 1964 a absolvit cursurile Universităţii de Vest din Timişoara, specializarea română – germană.
În perioada 1963 – 1992 a fost secretar literar la Teatrul Naţional Timişoara. O meserie complexă şi dură, care timp de 29 de ani a adus-o aproape de echipele de creaţie ale spectacolelor Naţionalului, alături de actori şi regizori de marcă. Devotamentul şi munca enormă a doamnei Popa, ca secretar literar, au contribuit la rezistenţa spirituală pe care Teatrul Naţional a avut-o în anii perioadei comuniste. 
În anul 1992 a decis să pornească pe drumul spinos al iniţiativei particulare şi a înfiinţat Fundaţia Culturală Artmedia. În cei 25 de ani de activitate, prin Fundaţia Artmedia s-au organizat 144 de turnee în Timişoara şi în ţară, cu peste 170 de spectacole, dar şi evenimente importante,              cu scop educativ.
Pentru remarcabila sa contribuţie la promovarea spectacolului de teatru românesc, doamna Doina Popa a fost distinsă cu Ordinul Naţional pentru Merit în grad de Cavaler (2002). Prmăria Municipiului Timişoara i-a recunoscut meritele, acordându-i Diploma de excelenţă în 2007, respectiv Diploma de excelenţă pentru implicarea în viaţa socială a comunităţii în 2012. În anul 2009, Consiliul Judeţean i-a conferit Premiul Pro Cultura Timisiensis, iar Mitropolia Banatului, a recunoscut în 2014, printr-o diplomă de excelenţă, deosebita colaborare la evenimentele organizate în parteneriat. Doamna Doina Popa a sprijint, de-a lungul a mai bine de cinci decenii, afirmarea unor scriitori din România, prin organizarea, prin fundaţia Artmedia, a unor recitaluri de poezie, spectacole consacrate unor scriitori de seamă, a unor evenimente literare din ţară şi din străinătate. A promovat literatura timişoreană prin nume de scriitori esenţiali pentru buna definire a scrisului de astăzi. A invitat la Timişoara mari actori în spectacole memorabile pentru viaţa culturală din România, menite a stimula buna înţelegere a scrisului, a literaturii de astăzi. Admirabil coleg şi prieten al marilor oameni de teatru, dar şi al scriitorilor din această parte a ţării, doamna Doina Popa a avut o contribuţie importantă a definirii oraşului nostru, ca o adevărată Capitală Culturală a Europei.

A organizat spectacole de binefacere: “Rubayatele” cu Maia Morgenstern pentru sinistraţii din Indonezia, “Oscar şi Tanti Roz” cu Oana Pellea, pentru achiziţia unui aparat de stocare în azot lichid a celulelor stem, donat Spitalului Clinic de Urgenţă pentru copii “Louis Ţurcanu”, spectacolul “Vecina de alături” cu Adela Mărculescu şi Damian Crăsmaru pentru bătrânii de la Casa Adam Muller Guttenbrunn.
De-a lungul celor 25 de ani de existenţă, Fundaţia Culturală Artmedia a prezentat timişorenilor piese de teatru remarcabile: “Take, Ianke şi Cadîr”, “Medeea”, “Visul unei nopţi de vară”, “Danaidele”, “Pescăruşul”, “O noapte furtunoasă”, “Hamlet”,”Gaiţele”, “Inimă de câine”, “Romeo şi Julieta”, “Regele Lear” şi multe alte spectacole.

În concluzie, susţinem acordarea titlului de Cetăţean de Onoare al Municipiului Timişoara doamnei Doina Popa, personalitate marcantă a municipiului Timişoara, pentru prestigioasa activitate culturală desfăşurată în folosul comunităţii şi pentru remarcabila sa contribuţie la promovarea spectacolului de teatru românesc. 

Având în vedere prevederile legale expuse în prezentul raport, apreciem că proiectul de hotărâre privind conferirea Titlului de Cetăţean de Onoare al Municipiului Timişoara doamnei Doina Popa, îndeplinește condițiile pentru a fi supus dezbaterii și aprobării plenului consiliului local. 

